KYK: Skietery toe polisie glo rowers voorlê | Netwerk24
KYK: Skietery toe polisie glo rowers voorlê
Die dag waarop die jongste misdaadsyfers bekend gemaak is, was daar sommer vroeg reeds twee skietvoorvalle in Gauteng.
Net voor 08:00 is 'n veiligheidswag in Dawnpark, Boksburg, oorval en beroof terwyl hy met 'n geldtrommel na 'n geldwa gestap het.
Hoewel inligting nog skraps is, het daar intussen 'n video aan die lig gekom waarop verskeie skote en 'n geskree gehoor kan word.
Volgens bronne is niemand beseer nie, maar die rowers het met die buit weggekom.
Teen omstreeks 11:00 het Adiel Alexander in Fourways naby Montecasino in Johannesburg by 'n kruising stilgehou, waarna hy skote gehoor het.
"Dit was net 'ka-ka-ka' en toe ek weer sien, vlieg 'n polisiehelikopter oor my. Iemand is raakgeskiet en die hele pad was in 'n oogwink vol polisie," sê Alexander.
Hoewel hy vermoed dat dit dalk 'n transitorooftog kon wees, het 'n bron 'n foto van die voorval in Leslielaan, Fourways, aangestuur waar polisielede by geboeide persone staan.
Volgens die bron het die polisie gereageer op inligting van 'n rooftog wat sou plaasvind, en hulle het die verdagtes voorgelê.
"Talle skote is geskiet. Daar is glo ses rowers gevang, van wie drie gewond is. Dit klink of nog drie verdagtes weggekom het," sê die bron.
* Die polisie kon nog nie kommentaar of meer inligting oor die voorvalle lewer nie. Verdere berigte kan volg.